b'\n_START_ARTICLE_\nEmily Hobhouse\n_START_PARAGRAPH_\nEmily Hobhouse (9. huhtikuuta 1860 Liskeard, Cornwall \xe2\x80\x93 8. kes\xc3\xa4kuuta 1926 Lontoo) oli brittil\xc3\xa4inen kansalaisaktivisti ja hyv\xc3\xa4ntekij\xc3\xa4. H\xc3\xa4net tunnetaan parhaiten buurisodan aikaisten keskitysleirien ep\xc3\xa4inhimillisyyksien tuomisesta yleiseen tietoisuuteen._NEWLINE_H\xc3\xa4nen veljens\xc3\xa4 oli sosiologi ja poliittinen kirjailija Leonard Hobhouse.\n_START_SECTION_\nEl\xc3\xa4m\xc3\xa4\n_START_PARAGRAPH_\nHobhouse asui 35-vuotiaaksi asti kirkkoherrana toimineen is\xc3\xa4ns\xc3\xa4 luona Cornwallissa. Is\xc3\xa4ns\xc3\xa4 kuoltua h\xc3\xa4n aktivoitui vapaaehtoisessa avustusty\xc3\xb6ss\xc3\xa4 ja kansalaisvaikuttamisessa. H\xc3\xa4n teki raittiusty\xc3\xb6t\xc3\xa4 Yhdysvalloissa._NEWLINE_Hobhouse vastusti Britannian syksyll\xc3\xa4 1899 aloittamaa buurisotaa ja oli mukana organisoimassa sodanvastaista kansalaistoimintaa. Saatuaan tietoja brittien sodank\xc3\xa4ynnin aiheuttamista siviilien k\xc3\xa4rsimyksist\xc3\xa4 h\xc3\xa4n perusti lokakuussa 1900 rahaston ker\xc3\xa4\xc3\xa4m\xc3\xa4\xc3\xa4n avustuslahjoituksia sodasta k\xc3\xa4rsineille naisille ja lapsille, l\xc3\xa4hinn\xc3\xa4 buureille. Joulukuussa 1900 Hobhouse matkusti sotatoimialueelle Etel\xc3\xa4-Afrikkaan ja sai luvan vierailla keskitysleireill\xc3\xa4, joihin britit osana sodank\xc3\xa4ynti\xc3\xa4 olivat sulkeneet Transvaalin ja Oranjen vapaavaltion koko siviiliv\xc3\xa4est\xc3\xb6n, erityisesti naiset ja lapset. H\xc3\xa4n j\xc3\xa4rkyttyi ylikansoitettujen leirien puutteellisista ja ep\xc3\xa4hygieenisist\xc3\xa4 oloista sek\xc3\xa4 kenraali Horatio Kitchenerin soveltaman poltetun maan taktiikan armottomuudesta. Palattuaan kev\xc3\xa4\xc3\xa4ll\xc3\xa4 1901 Englantiin h\xc3\xa4n kertoi julkisesti havainnoistaan, jotka aiheuttivat paljon kohua. Oppositiossa olleet liberaalit nostivat asian esiin parlamentissa, joten lordi Salisburyn hallituksen oli asetettava Millicent Fawcettin johtama komitea tutkimaan leirien oloja. Hobhouse yritti vierailla Etel\xc3\xa4-Afrikan keskitysleireill\xc3\xa4 uudelleen lokakuussa 1901, mutta t\xc3\xa4ll\xc3\xa4 kertaa h\xc3\xa4net pid\xc3\xa4tettiin Kapkaupungissa ja l\xc3\xa4hetettiin takaisin Englantiin. H\xc3\xa4n palasi sodan p\xc3\xa4\xc3\xa4ttymisen j\xc3\xa4lkeen vuonna 1903 Oranjejoen siirtokuntaan viideksi vuodeksi tekem\xc3\xa4\xc3\xa4n avustusty\xc3\xb6t\xc3\xa4 buurien parissa._NEWLINE_Hobhouse vieraili Etel\xc3\xa4-Afrikassa viimeisen kerran vuonna 1913 paljastamassa \xe2\x80\x9dkansallisen naismuistomerkin\xe2\x80\x9d (Nasionale Vrouemonument) Bloemfonteinissa. H\xc3\xa4n huolestui t\xc3\xa4ss\xc3\xa4 yhteydess\xc3\xa4 alueen intialaisv\xc3\xa4est\xc3\xb6n asemasta ja antoi tukensa Mahatma Gandhin toiminnalle. Hobhouse vastusti Britannian osallistumista ensimm\xc3\xa4iseen maailmansotaan ja teki maailmansodan aikana Keski-Euroopan maiden siviileihin kohdistunutta avustusty\xc3\xb6t\xc3\xa4. Kuoltuaan Lontoossa vuonna 1926 h\xc3\xa4net haudattiin Bloemfonteinin naismuistomerkin luo.\n_START_SECTION_\nMuistaminen\n_START_PARAGRAPH_\nHobhousen mukaan nimettiin vuonna 1969 valmistunut Etel\xc3\xa4-Afrikan laivaston sukellusvene SAS Emily Hobhouse, jonka nimeksi vaihdettiin vuonna 1999 SAS Umkhoto.'